Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 174/14/8808	Rožňava, 6.6.2014
EEČ : 2-67-172-2014

U Z N E S E N I E

Trestná vec:	obvinený XXXXX  
Prečin:	Neoprávnené nakladanie s odpadmi podľa § 302 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistenom čase od mesiaca december 2013 do 27.01.2014 na rôznych miestach na území Slovenskej republiky od neznámych osôb vykupoval bez povolenia, v rozpore s ustanovením § 40 zákona č. 223/2001 Z. z. o odpadoch, akumulátorové batérie a doma, v obci XXXXX, okres XXXXX, časť XXXXX XXXXX na ulici XXXXX  pri rodinnom dome č. 21, bez povolenia príslušných orgánov, zhromažďoval a ukladal nebezpečný odpad - 40 ks akumulátorových batérií, rôzneho typu, v hmotnosti 1.367 kg, ktorých hodnota predstavuje sumu XXXXX €, 
	pričom sa autobatérie v zmysle Vyhlášky Ministerstva životného prostredia Slovenskej republiky, č. 284/2001 Z. z., považujú za nebezpečný odpad s katalógovým číslom 16 06 01, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	Zákaz vykupovať, predávať akumulátorové batérie a nakladať s nimi počas trvania skúšobnej doby.
Odôvodnenie:
Uznesením povereného príslušníka Obvodného oddelenia PZ SR v XXXXX sp. zn. ORPXXXXX zo dňa 28.02.2014, bolo začaté trestné stíhanie a uznesením toho istého orgánu, zo dňa 19.03.2014, bolo vznesené obvinenie XXXXX za prečin neoprávneného nakladania s odpadmi podľa § 302 ods. 1 Tr. zák., v podstate na tom skutkovom základe, ako je to uvedené  vo výrokovej časti tohto uznesenia.  

Obvinený XXXXX sa ku skutku, ktorý mu je kladený za vinu, v celom rozsahu priznal. Vyhlásil, že spáchal skutok, za ktorý je stíhaný a svoje konanie oľutoval. Na svoju obhajobu uviedol, že nepredpokladal, že jeho konanie bude trestným činom. Uskladnené autobatérie mal v nepriepustnej plastovej nádobe, t. j. nedošlo ku kontaminácii pôdy, ani k ohrozeniu životného prostredia. Vyjadril súhlas  s podmienečným zastavením trestného stíhania.
Z výpovedí svedkov XXXXX, XXXXX, XXXXX, fotokópie výdavkového pokladničného dokladu, identifikačného listu nebezpečného odpadu, rozhodnutia Obvodného úradu životného prostredia v XXXXX sp. zn. ŽP-XXXXX zo dňa 30.06.2011, rozhodnutia Krajského úradu životného prostredia, Odboru starostlivosti o životné prostredie v XXXXX sp. zn. XXXXX zo dňa 09.12.2011, rozhodnutia Obvodného úradu životného prostredia v XXXXX sp. zn. XXXXX zo dňa 27.03.2012, rozhodnutia Krajského úradu životného prostredia, Odboru ochrany zložiek životného prostredia a odvolacích konaní kraja v XXXXX XXXXX zo dňa 16.09.2013, správy Obecného úradu XXXXX, sp. zn. XXXXX zo dňa 06.02.2014, rozhodnutia Obvodného úradu životného prostredia v XXXXXo dňa 08.04.2013, výpisu z ústrednej evidencie priestupkov, ako aj z ďalších dôkazov vo vyšetrovacom spise, vyplývajú už uvedené skutočnosti. 
Obvinený je z miesta bydliska hodnotený dobre. V registri trestov záznam nemá. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin neoprávneného nakladania s odpadmi podľa § 302 ods. 1 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchaniu prečinu priznal. Vyhlásil, že spáchal skutok, za ktorý je stíhaný a svoje konanie oľutoval. Vyjadril súhlas s podmienečným zastavením trestného stíhania proti svojej osobe.  
Súčasne som s poukazom na okolnosti spáchania skutku obvinenému uložil obmedzenie, spočívajúce v zákaze vykupovať, predávať akumulátorové batérie a nakladať s nimi počas trvania skúšobnej doby. 
Vzhľadom na vyššie uvedené skutočnosti  bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX, a určená mu bola skúšobná doba v trvaní 12 (dvanásť) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Marián Hvasta
prokurátor